CELEX: 32019D2036
Language: ro
Date: 2019-11-25 00:00:00
Title: Decizia (UE) 2019/2036 a Consiliului din 25 noiembrie 2019 privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale în legătură cu amendamentul 17 la anexa 17 (Securitate) la Convenția privind aviația civilă internațională

5.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 314/170
               
            
         DECIZIA (UE) 2019/2036 A CONSILIULUI
         din 25 noiembrie 2019
         privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale în legătură cu amendamentul 17 la anexa 17 (Securitate) la Convenția privind aviația civilă internațională
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția privind aviația civilă internațională (denumită în continuare „Convenția de la Chicago”), care reglementează transportul aerian internațional, a intrat în vigoare la 4 aprilie 1947. Aceasta a instituit Organizația Aviației Civile Internaționale (OACI).
                  
               
                     (2)
                  
                  
                     Statele membre ale Uniunii sunt părți contractante la Convenția de la Chicago și state membre ale OACI, iar Uniunea are statut de observator în anumite organisme ale OACI, inclusiv în cadrul Adunării Generale și al altor organisme tehnice.
                  
               
                     (3)
                  
                  
                     În temeiul articolului 54 litera (1) din Convenția de la Chicago, Consiliul OACI adoptă standarde internaționale și practici recomandate.
                  
               
                     (4)
                  
                  
                     La 4 iulie 2019, OACI a emis scrisoarea adresată statelor AS8/2.1-19/48 prin care a informat statele membre ale OACI că propunerea de amendament 17 la anexa 17 (Securitate) la Convenția de la Chicago (denumită în continuare „anexa 17”) va fi prezentată Consiliului OACI spre adoptare în cadrul celei de a 218-a sesiuni a acestuia care are loc între 18 și 29 noiembrie 2019, și că se are în vedere să devină aplicabilă în iulie 2020. Amendamentul 17 la anexa 17 include dispoziții noi sau revizuite referitoare la evaluarea vulnerabilităților, schimbul de informații între state și părțile interesate, programele de formare și sistemele de certificare, controlul accesului, verificarea de securitate al personalului și alte modificări de redactare. Scrisoarea adresată statelor AS8/2.1-19/48 a lansat perioada de consultare a statelor membre ale OACI privind amendamentul 17 la anexa 17, iar perioada respectivă s-a încheiat la 4 octombrie 2019.
                  
               
                     (5)
                  
                  
                     Amendamentul 17 la anexa 17 a fost pregătit de Grupul pentru securitatea aviației din cadrul OACI, în care sunt membri activi experți din opt state membre ale Uniunii, și a fost prezentat spre aprobare în cadrul celei de a 217-a sesiuni a Consiliului OACI. În urma consultării statelor membre ale OACI, este posibil ca amendamentul 17 la anexa 17 să fie adoptat de Consiliul OACI în cadrul celei de a 218-a sesiuni a acestuia.
                  
               
                     (6)
                  
                  
                     Odată adoptată, anexa 17 modificată va fi obligatorie pentru toate statele membre ale OACI, inclusiv pentru toate statele membre ale Uniunii, în conformitate cu Convenția de la Chicago și în limitele stabilite de aceasta. Articolul 38 din Convenția de la Chicago impune părților contractante să notifice OACI prin mecanismul de notificare a diferențelor, în cazul în care intenționează să se abată de la standarde internaționale sau și practici recomandate. Prin urmare, este oportun să se stabilească poziția care urmează să fie adoptată în numele Uniunii în cadrul Consiliului OACI în ceea ce privește amendamentul 17 la anexa 17.
                  
               
                     (7)
                  
                  
                     Poziția Uniunii în cadrul Consiliului OACI ar trebui să fie cea din anexa la prezenta decizie, și ar trebui să fie exprimată de statele membre ale Uniunii care sunt membre ale Consiliului OACI, acționând împreună,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Consiliului Organizației Aviației Civile Internaționale (OACI) în ceea ce privește amendamentul 17 la anexa 17 (Securitate) la Convenția privind aviația civilă internațională este cea din anexa la prezenta decizie.
         
         
            Articolul 2
            Poziția menționată la articolul 1 este exprimată de statele membre ale Uniunii care sunt membre ale Consiliului OACI, acționând împreună.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 25 noiembrie 2019.
            
               
                  Pentru Consiliu
               
               
                  Președintele
               
               F. MOGHERINI
            
         
      
      
         
            Poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale în legătură cu revizuirea anexei 17 (Securitate) (amendamentul 17) la Convenția privind aviația civilă internațională („Convenția de la Chicago”)
            
               Principii generale
            
            În cadrul activităților Organizației Aviației Civile Internaționale (OACI) referitoare la revizuirea anexei 17 (Securitate) (amendamentul 17) la Convenția de la Chicago în ceea ce privește elaborarea de standarde și practici recomandate (SARP), statele membre, acționând împreună în interesele Uniunii:
            
                        (a)
                     
                     
                        acționează în conformitate cu obiectivele urmărite de Uniune în cadrul politicii de securitate a aviației, în special pentru a proteja persoanele și mărfurile în interiorul Uniunii Europene și pentru a preveni actele de intervenție ilicită asupra aeronavelor civile care pun în pericol securitatea aviației civile;
                     
                  
                        (b)
                     
                     
                        prin aplicarea și asigurarea respectării unor norme comune instituite pentru a proteja aviația civilă de actele de intervenție ilicită, contribuie la sporirea nivelului de securitate a aviației la nivel mondial;
                     
                  
                        (c)
                     
                     
                        sprijină în continuare elaborarea de către OACI a unor standarde de securitate care să protejeze aviația civilă de actele de intervenție ilicită, în conformitate cu Rezoluția 2309 a Consiliului de Securitate al Organizației Națiunilor Unite din 22 septembrie 2016 (1).
                     
                  
               Poziția privind revizuirea anexei 17 (Securitate) (amendamentul 17) statele membre, acționând împreună în interesul Uniunii, sprijină propunerea de amendament 17 la anexa 17.
            
               (1)  Rezoluția 2309 (2016) adoptată de Consiliul de Securitate în cadrul celei de a 7775-a reuniuni a acestuia, la 22 septembrie 2016: Amenințări la adresa păcii și securității internaționale cauzate de acte de terorism: Securitatea aviației.